wickkiey/tamil-wikipedia-chunked huggingface dataset:
# த லிங்குயினி இன்சிடன்

***த லிங்குயினி இன்சிடன்* ** என்பது 1991 இல் வெளியான ஒரு அமெரிக்க நகைச்சுவைத் திரைப்படம் ஆகும். இந்த திரைப்படம் நிவ் யோர்க் நகரில் நடைபெறுவதாகச் சித்தரிக்கப்பட்டுள்ளதுடன் டேவில் போவி மற்றும் றோசானா ஆர்குயெட்ட ஆகியோர் நடித்துள்ளனர். இந்த திரைப்படம் றிச்சார்ட் ஷெப்பர்ட்டினால் இயக்கப்பட்டதுடன், டார்மர் புரோட்உடன் சேர்ந்து திரைக்கதை வசனம் எழுதப்பட்டது. Marlee Matlin, Buck Henry மற்றும்Iman துணைப் பாத்திரங்களில் நடித்தார்கள்.
# த லிங்குயினி இன்சிடன்

## கதைக்கரு

லூசி(Arquette) ஒரு விரக்தியடைந்த ஒரு மந்திரவாதி. Harry Houdini போல ஒரு தற்காலத்திய பெண் மாதிரியாக வெண்டும் என்று விரும்புபவள். இவள் Houdini artifacts ஐ சேமிப்பதுடன் தன் வாழ்க்கையில் ஏற்படப் போகும் பெரிய மாற்றம் வரும் வரை பொறுமையுடன் காத்திருப்பதுடன் மன்ஹட்டனில் உள்ள ஒரு உணவு விடுதியில் பணிபுரிந்து வருகின்றாள். பிருத்தானிய பார்டென்டர் Monte (Bowie) உடன் சேர்ந்து இவள் ஒரு திருட்டை உணவுவிடுதியில் அரங்கேற்றுகின்றாள்.
# ஆர். கே. சண்முகம்

**சர் ஆர். கே. சண்முகம் செட்டியார்** (அக்டோபர் 17, 1892 – மே 5, 1953) இந்தியப் பொருளாதார நிபுணர். இந்தியாவின் போற்றத்தக்க நாடாளுமன்ற வாதி, சிறந்த பேச்சாளர், தமிழிசை இயக்கத்தை உருவாக்கி வேரூன்றச் செய்தவர்.
# ஆர். கே. சண்முகம்

## இந்திய அரசின் முதல் நிதியமைச்சர், மற்றும் முதல் தமிழ் சபாநாயகர்

1947 ஆம் ஆண்டு இந்திய விடுதலைக்குப் பின்னர் பதவியேற்ற இந்திய அரசின் முதல் நிதியமைச்சர், மற்றும் இந்திய நாடாளுமன்றத்தின் முதல் தமிழ் சபாநாயகர் என்ற பல பெருமைகளை உடையவர். நாட்டுப் பிரிவினை போது எழுந்த கணக்கு பிணக்குகளுக்கு சரியான முடிவு கண்டவர்.
# ஆர். கே. சண்முகம்

## வாழ்க்கைக் குறிப்பு

தமிழ்நாடு, கோயம்புத்தூர் நகரில் பல தொழிற்சாலைகளுக்கு உரிமையாளர்களான வாணிய செட்டிக் குடும்பத்தில் ஆர். கந்தசாமி செட்டியார் - ஸ்ரீரங்கம்மாள் தம்பதிக்கு மூத்த மகனாகப் பிறந்தார். சண்முகனாருடன் பிறந்தவர்கள் மூன்று தம்பிகள், இரண்டு தங்கைகள்.  
கோவை யூனியன் உயர்நிலைப் பள்ளியில் தமது பள்ளிக் கல்வியைப் பயின்றார். பின்னர் சென்னை கிறிஸ்தவக் கல்லூரியில் பட்டப் படிப்பையும், சென்னை சட்டக் கல்லூரியில் சட்டப் படிப்பையும் முடித்தார். மிகக் குறுகிய காலமே வழக்குரைஞராகப் பணியாற்றி, பின்னர் பொதுவாழ்வில் ஈடுபட்டார்.
# ஆர். கே. சண்முகம்

## பொதுப்பணி

ஆர்.கே.எஸ்., பொது வாழ்வில் பல முக்கிய பொறுப்புகளை வகித்தார். கோவை நகர் மன்ற உறுப்பினராகவும், நகர் மன்றத் துணைத் தலைவராகவும், சென்னை ராஜதானியின் சட்டமன்ற உறுப்பினராவும், இந்திய தேசிய சட்ட சபையின் (அன்றைய நாடாளுமன்றம்) உறுப்பினராகவும் திறம்படப் பணியாற்றினார்.  
சர் ஆர்.கே.சண்முகம் செட்டி 1920-இல் அன்னி பெசன்ட் அம்மையாருடன் சில மாதங்கள் இங்கிலாந்து சென்று பல பொதுக் கூட்டங்களில் உரையாற்றி, இந்திய சுயாட்சிக்காக தமது கருத்துகளை வெளியிட்டார்.
# ஆர். கே. சண்முகம்

## பொதுப்பணி

### கொச்சி அரசின் திவானாகப் பணிபுரிந்தார்

1931 முதல் 1945 வரை கொச்சி அரசின் திவானாகப் பணிபுரிந்தார். அவரது ஆட்சிக்காலத்தில் அனைத்து துறைகளிலும் நிர்வாக சீர்மை மேம்பட்டது. அவரது கண்காணிப்பில் கொச்சி அரசின் தலைமையகம் நவீனப்படுத்தப்பட்டது.  
1929 இல் பன்னாட்டு தொழிலாளர் நிறுவன மாநாட்டில் இந்தியப் பிரதிநிதியாக கலந்து கொண்டார். 1923 முதல் 1929 வரை மத்திய சட்டமன்ற கீழவையில் உறுப்பினராக இருந்தார். அந்த அவையின் துணைத்தலைவராக 1931-33 ஆண்டுகளிலும், தலைவராக 1933-34களிலும் பதவியில் இருந்தார். 1938 ஆம் ஆண்டு ஜெனிவாவில் உலகநாடுகள் சங்க (League of Nations) கூட்டத்திற்கு இந்தியாவின் சார்பாக சென்றிருந்தார். 1944 ஆம் ஆண்டு பிரெட்டன் வுட்ஸ் உலக நாணய மாநாட்டிலும் கலந்து கொண்டார். 1945 ஆம் ஆண்டு மன்னர்கள் சங்கத்திற்கு அரசியலமைப்பு ஆலோசகராகப் பணியாற்றினார். இந்திய அரசியலமைப்பு சட்டமன்றத்திலும் உறுப்பினராகப் பங்கேற்றார்.
# ஆர். கே. சண்முகம்

## பொதுப்பணி

### கொறடாவாக ஆர்.கே.சண்முகம்

நாடாளுமன்றத்தின் சுயராஜ்யக் கட்சியின் (காங்கிரஸ்) தலைவராக நேருவும், செயலாளராக சித்தரஞ்சன் தாசும், கொறடாவாக ஆர்.கே.சண்முகனாரும் பணியாற்றிச் சிறப்பித்தனர்.
# ஆர். கே. சண்முகம்

## பொதுப்பணி

### இந்தியாவிலுள்ள மிகப்பெரிய நூலகங்களில் ஒன்று

இளம் வயதிலேயே பல மொழிகளைக் கற்றறிந்தார். கோவை மாநகரில் ரேஸ் கோர்ஸ் பகுதியில் இருந்த இவரது ஹவார்டன் எனும் இவரது இல்லத்திலிருந்த நூலகம் இந்தியாவிலுள்ள வீட்டு நூலகங்களில் மிகப்பெரிய வீட்டு நூலகங்களில் ஒன்று.  
**கல்விப்பணி**  
கோவை அவினாசி சாலையில் 1953ஆம் ஆண்டு தனது தாயார் சீரங்கம்மாள் நினைவாக ஆர்.கே. சீரங்கம்மாள் கல்வி நிலையம் என்று 6 ஆம் வகுப்பு முதல் 11 ஆம் வகுப்பு வரை போதிக்கும் கல்வி நிறுவனம் ஒன்றைத் துவக்கினார். ஆனால், பள்ளி துவக்க விழாவிற்கும் அதன் செயல்பாட்டினைக் காணும் நிலையில் 1953 மே 5ஆம் நாள் இயற்கையெய்தினார்.
# ஆர். கே. சண்முகம்

## பொதுப்பணி

### இந்திய நாடாளுமன்றத்தின் முதல் தமிழ் சபாநாயகர்

இந்திய தேசிய சட்ட சபையின் சபாநாயகராகத் தேர்ந்தெடுக்கப்பட்ட இவர், இந்திய நாடாளுமன்றத்தின் முதல் தமிழ் சபாநாயகர் என்ற பெருமைக்குரியவர்.  
அவர் போராட்டங்களின்றி சட்டவழியே தன்னாட்சி மற்றும் விடுதலை பெறுவதை விரும்பினார். அவர் நீதிக்கட்சியில் சிலகாலம் உறுப்பினராக இருந்தார். பின்னர் சுதந்திராக் கட்சியின் முதன்மை கொறடாவாகவும் இருந்தார்.  
இந்திய விடுதலையின்போது "உலக நிகழ்வுகளின் முதன்மைக் காரணத்தாலும், இதுவரை ஆட்சி புரிந்தவர்களின் பெருந்தன்மையான விட்டுக்கொடுத்தலினாலும் வெளிநாட்டு ஆட்சியிலிருந்து விடுதலை பெற்றுள்ளோம் " என்று கூறியுள்ளார்.  
1941-இல் இரண்டாம் உலகப் போர் நடைபெற்றுக் கொண்டிருந்தபோது, இந்தியாவின் நிரந்தர வர்த்தகப் பிரதிநிதியாக ஐக்கிய அமெரிக்காவுக்கு அனுப்பப்பட்டார். பன்னாட்டு நிதியம், உலக வங்கி ஆகிய அமைப்புகளைத் தோற்றுவிக்க இவர் ஆற்றிய பணிகள் பல.
# ஆர். கே. சண்முகம்

## பொதுப்பணி

### மகாத்மா காந்தியின் விருப்பப்படி முதல் நிதி அமைச்சராக நியமிக்கப்பட்டார்

1947-இல் இந்தியா விடுதலை அடைந்த பின்னர், மகாத்மா காந்தியின் விருப்பப்படி முதல் நிதி அமைச்சராக நியமிக்கப்பட்டார். உலகப் போரின் பின்னர் பெரும் பொருளாதார வீழ்ச்சி அடைந்த அந்தக் கால கட்டத்தில் உலக வரலாற்றில் இந்தியப் பிரிவினையின் காரணத்தால் நடைபெற்ற மிகப்பெரிய மதக் கலவரங்கள், இனப் படுகொலைகள், பலகோடி மக்களின் இடமாற்றம், இவற்றால் ஏற்பட்ட பெரும் பொருளாதார வீழ்ச்சியைச் சமாளித்து, சுதந்திர இந்தியாவின் பொருளாதார நிலையை உயர்த்தும் பெரும்பணி ஆர்.கே.எஸ். மீது சுமத்தப்பட்டது.
# ஆர். கே. சண்முகம்

## பொதுப்பணி

### வாதத் திறமையால் மீட்டெடுத்தார்

விடுதலைக்குப் பின் பிரித்தானிய இந்தியாவிடம் மாட்டிக்கிடந்த பல நூறு கோடி ரூபாய் அந்நியச் செலாவணியையும், தங்க இருப்பையும் தமது வாதத் திறமையால் மீட்டெடுத்தார். இருப்பினும் இவரது அமைச்சின் அதிகாரி ஒருவரின் விதிமீறல்களுக்கு தார்மீகப் பொறுப்பேற்று பதவியை துறந்தார். இவரையடுத்துப் பதவியேற்ற ஜான் மத்தாய் இந்நிகழ்ச்சியைக் குறிப்பிட்டு *அவர் தவறு செய்யவில்லை; தவறிழைக்கப்பட்டார் ("he is more sinned against than sinning.")* எனக் கூறினார்.  
1952 ஆம் ஆண்டு சென்னை சட்டமன்ற மேலவை உறுப்பினராகத் தேர்ந்தெடுக்கப்பட்டார்.
# ஆர். கே. சண்முகம்

## தமிழ்ப் புலமை

சண்முகனார் ஆங்கில மொழித் திறமையுடன் தமிழ் மொழிப் புலமையிலும் தேர்ந்து விளங்கினார். இளம் வயதில் தாய்மொழி தமிழைப் புறக்கணித்து, ஆங்கில மொழி மோகம் கொண்டு விளங்கிய சண்முகனார், தனது வாழ்வின் பிற்காலத்தில் தமிழ் மேல் அளவற்ற மோகம் கொண்டு தமிழ் இலக்கியங்களைப் படித்துத் தேர்ந்து விளங்கினார்.
# ஆர். கே. சண்முகம்

## தமிழ்ப் புலமை

### சிலப்பதிகாரத்திற்கு எளிய தமிழில் உரை எழுதினார்

ஐம்பெரும் காப்பியங்களில் ஒன்றான சிலப்பதிகாரத்தை சாதாரண மக்களும் புரிந்து கொள்ளக் கூடிய எளிய தமிழில் உரை எழுதி வெளியிட்டார்.
# ஆர். கே. சண்முகம்

## தமிழ்ப் புலமை

### தமிழ் இசை இயக்கத்தைத் தோற்றுவித்தார்

தமிழ் இசை இயக்கத்தைத் தோற்றுவித்தார். தேவாரப் பண் ஆராய்ச்சி கருத்தரங்கங்கள் நடத்தி, தேவாரப் பண்ணிசை இராகங்களை முறைப்படுத்தினார்.
# ஆர். கே. சண்முகம்

## தமிழ்ப் புலமை

### குற்றாலக் குறவஞ்சிக்கு உரை எழுதினார்

தமது ஊரான கோவை மாநகரின் அருகில், நொய்யல் ஆற்றங்கரையில் உள்ள கீழை சிதம்பரம் என்றழைக்கப்படும் திருப்பேரூரில் பேரூராதீனத்தில் அருள்மிகு சாந்தலிங்க அடிகளார் மடாலயத்தில் தமிழ்க்கல்லூரி ஒன்று உருவாகக் காரணமாக அமைந்தார். குற்றாலக் குறவஞ்சிக்கு அழகிய உரை எழுதினார்.
# ஆர். கே. சண்முகம்

## தமிழ்ப் புலமை

### தமிழ்க் கலைக்களஞ்சியம்

ஆர்.கே.சண்முகனார் இந்திய நிதி அமைச்சராக இருந்தபோதுதான் தமிழ்க் கலைக்களஞ்சியம் உருவாக்கப்பட்டு, பதிப்பிப்பதற்கான வேலைகள் மேற்கொள்ளப்பட்டன. இதற்காக இவர் மத்திய அரசிடமிருந்து நிதி ஒதுக்கினார். கம்பராமாயணப் பாடல்கள் எளிமை ஆக்கப்பட்டு ஆய்வுக் கட்டுரைகளோடு வெளிவர, ஆனந்த விகடன் இதழின் ஆசிரியர் எஸ்.எஸ்.வாசனுடன் இணைந்து பணியாற்றினார்.
# ஆர். கே. சண்முகம்

## தமிழ்ப் புலமை

### இலக்கிய மாத இதழ்

"வசந்தம்' என்ற இலக்கிய மாத இதழைத் தொடங்கியதோடு, தம் வாழ்நாளின் இறுதி வரை அதன் பதிப்பாசிரியராகவும் இருந்தார்.
# ஆர். கே. சண்முகம்

## வேறு பணிகள்

### துணைவேந்தராகப் பணியாற்றினார்

அண்ணாமலைப் பல்கலைக்கழகத்தின் துணைவேந்தராகப் பணியாற்றினார்.
# ஆர். கே. சண்முகம்

## வேறு பணிகள்

### தேசிய ஆய்வகங்கள்

1943-இல் இந்திய அரசாங்கம் உருவாக்கிய தொழில் ஆய்வு நிலைக்குழுவின் தலைவராக சண்முகம் நியமிக்கப்பட்டார். இவர் தலைமையிலான இந்தக் குழுவின் பரிந்துரைகளின் காரணமாகவே அறிவியல் மற்றும் தொழிலக ஆய்வுக் குழுவின் கீழ் இந்தியா முழுவதும் 32 தேசிய ஆய்வகங்கள் நிறுவப்பட்டன.
# ஆர். கே. சண்முகம்

## வேறு பணிகள்

### தமிழ்நாடு தொழில் முதலீட்டுக் கழகம்

1950-இல் அன்றைய சென்னை மாகாணத்தை தொழில் மையமாக உருவாக்கப்பட்ட சென்னை தொழில் முதலீட்டுக் கழகம் எனப்படும் இன்றைய தமிழ்நாடு தொழில் முதலீட்டுக் கழக நிறுவனத் தலைவராகப் பணியாற்றினார்.
# ஆர். கே. சண்முகம்

## வேறு பணிகள்

### தேசிய செய்தித்தாள் மற்றும் காகித ஆலையின் செயல் தலைவராக

இந்தியாவிலும், ஆசியக் கண்டத்திலும் மிகப் பெரிய தேசிய செய்தித்தாள் மற்றும் காகித ஆலையின் செயல் தலைவராக இந்திய அரசால் நியமிக்கப்பட்டார்.  
இந்திய வணிக மற்றும் தொழில் சங்கத்தின் கோவை கிளையின் நிறுவனர் மற்றும் தலைவராக இருந்தவர்.
# ஆர். கே. சண்முகம்

## நினைவுச் சின்னம்

கொங்கு மண்டலத்தின் தலைமகனான ஆர்.கே.சண்முகனாரின் நினைவைப் போற்றும் வகையில், தமிழக அரசு, உலகத் தமிழ்ச் செம்மொழி மாநாடு நடத்த இருக்கும் கோவை மாநகரில், ஒரு பெரும் நினைவுச் சின்னத்தை ஏற்படுத்த வேண்டும் என்பதே தமிழார்வலர்களின் வேண்டுகோளாகும்.  
இவருக்கு கோவையில் 2014ஆம் ஆண்டு ஜூலை மாதம் 6ஆம் தேதி சிலை திறந்து வைக்கப்பட்டது.
# ஆர். கே. சண்முகம்

## உசாத்துணைகள்

- பல்துறை வித்தகர் டாக்டர் சர் ஆர்.கே.சண்முகனார், முனைவர் ராமஸ்வாமி சுந்தர்ராஜ், தினமணி, மார்ச் 28, 2010
- A short profile
- Invitation to join the cabinet
- Resignation from the cabinet
- A quote
- On his resignation
# சி. சுப்பிரமணியம்

**சிதம்பரம் சுப்பிரமணியம்** (பொதுவாக **சி. சுப்பிரமணியம்** அல்லது **சி. எஸ்**, 30 சனவரி 1910 – 7 நவம்பர் 2000), இந்தியாவின் உணவு தன்னிறைவுக்கு வித்திட்டவராக அறியப்படுபவர். 1998ஆம் ஆண்டு பாரத ரத்னா விருது பெற்றவர்.
# சி. சுப்பிரமணியம்

## இளமையும் கல்வியும்

சி.சுப்பிரமணியம் கோயம்புத்தூர் மாவட்டம் பொள்ளாச்சி அருகிலுள்ள செங்குட்டைப்பாளையம் என்ற கிராமத்தில் பிறந்தார். இவரின் தந்தையார் சிதம்பரக் கவுண்டர். பொள்ளாச்சியில் ஆரம்பக் கல்வி பயின்ற சுப்பிரமணியம் சென்னை மாகாணக் கல்லூரியில் அறிவியலில் இளங்கலைப் பட்டம் பெற்றார். பின்னர் சென்னை சட்டக்கல்லூரியில் இளங்கலை சட்டம் படித்தார்.
# சி. சுப்பிரமணியம்

## அரசியல் வாழ்வு

இராசாசியின் வழிகாட்டுதலில் அரசியலும் நிர்வாகமும் பயின்றவர். 1952ஆம் ஆண்டு முதல் 1962 வரை தமிழ்நாடு (அப்போது மதராசு) மாநில அரசில் கல்வி, சட்டம் மற்றும் நிதி அமைச்சராகப் பணியாற்றினார். அந்தக் காலகட்டத்தில் கூடுதலாக சட்டமன்ற மக்களவையில் ஆளும் கட்சித் தலைவராகவும் விளங்கினார். 1962ஆம் ஆண்டு பொதுத் தேர்தலில் நாடாளுமன்றம் சென்று நடுவண் அரசில் எஃகு மற்றும் சுரங்க அமைச்சராகப் பங்கேற்றார். 1965ஆம் ஆண்டு உணவு அமைச்சராக இருந்து பசுமைப் புரட்சிக்கு வித்திட்டார். அப்போது இந்தி போராட்டத்திற்கு ஆதரவாக தமது பதவியை துறந்தார். 1969ஆம் ஆண்டு காங்கிரசு பிளவுபட்டபோது இந்திரா காந்தியுடன் இணைந்து பிரிவுபட்ட காங்கிரசின் தலைவராக விளங்கினார். நெருக்கடிநிலை அறிவிக்கப்பட்ட போது இந்திரா காந்தி அமைச்சரவையில் நிதி அமைச்சராக பணியாற்றினார். பாதுகாப்பு அமைச்சராகவும் பணியாற்றியுள்ளார். இந்திய திட்டக் கமிசனின் துணைத்தலைவராகவும் பணியாற்றியுள்ளார். பின்னாளில் இந்திரா காங்கிரசிலிருந்து பிரிந்து தேவராஜ் அர்ஸ் தலைமையிலான காங்கிரசு பிளவுக்கட்சியில் சேர்ந்தார்.  
1990ஆம் ஆண்டு மகாராட்டிர ஆளுநராகப் பொறுப்பேற்றார். அப்போதைய பிரதமரைக் குறித்த அவரது தனிப்பட்டக் கருத்து ஊடகங்களில் கசிந்து அதன் பின்னணியில் பதவி விலகினார்.
# சி. சுப்பிரமணியம்

## சாதனைகள்

இந்திய விடுதலைப் போராட்டத்தில் பங்கெடுத்து சிறை சென்றவர் சி. சுப்பிரமணியம். அரசியலைமைப்பு சட்டமன்றத்தில் உறுப்பினராக தேர்ந்தெடுக்கப்பட்டு இந்திய அரசியலைமைப்பு சட்டம் இயற்றுவதில் பங்காற்றினார்.  
இந்தியாவின் உணவு மற்றும் விவசாய அமைச்சராகப் பணி புரிந்தநேரம் அதிக மகசூல் தரும் விதைகளையும் உரங்களையும் ஈடுபடுத்துவதில் முனைப்பாகவிருந்து 1972ஆம் ஆண்டு மிகக் கூடுதலான கோதுமை விளைச்சல் நிகழ்த்திய சாதனை பசுமைப் புரட்சி என புகழப்படுகிறது. அதுவரை பிற மேலைநாடுகளிலிருந்து இறக்குமதி செய்து கொண்டிருந்த நிலையிலிருந்து உணவு தன்னிறைவு எய்தியது குறித்து நோபல் பரிசு பெற்ற முனைவர் நார்மன் போர்லாக் அவரது முடிவெடுக்கும் வேகத்தாலும் அரசியல் பார்வைகளாலுமே இது சாத்தியமாயிற்று எனக் கூறுகிறார். 1964–67 ஆண்டுகளில் அவரது தீர்க்கதரிசனமிக்க அரசியல் உந்துதலே இந்த மாற்றத்திற்கு காரணமாக அமைந்தது என்றும் அவர் கூறுகிறார்.
# சி. சுப்பிரமணியம்

## விருதுகள்

- நாட்டின் மிக உயரிய குடியியல் விருதான பாரத ரத்னா 1998ஆம் ஆண்டு வழங்கப்பட்டது.
- 1960 களில் இந்தியாவில் நிகழ்ந்த பசுமைப் புரட்சிக்குக் காரணக் கர்த்தாவாக இருந்தவர் என்பதைப் பாராட்டி இவருக்கு வாணாள் சாதனையாளர் என்னும் விருதை டாக்டர் அம்ரிக் சிங் சீமா அறக்கட்டளை வழங்கியது. இவர் இறந்து 16 ஆண்டுகள் கழிந்த நிலையில் 2016 சூலை மாதம் இவ்விருது வழங்கப்பட்டது. அதனை இவரின் மகன் பெற்றுக் கொண்டார்.
# சி. சுப்பிரமணியம்

## நினைவுகள்

- இவரது நினைவாக ஒன்றிய அரசு 2010 ஆகத்து மாதத்தில் இவரது சிறப்பு நாணயம் ஒன்றை வெளியிட்டது. 2010 இல் ஒரு அஞ்சல்தலையும் ஒன்றிய அரசால் வெளியிடப்பட்டது.
- பாரதிய வித்தியா பவன் தனது மாணவர்களுக்கு சிதம்பரம் சுப்பிரமணியம் விருதை ஆண்டுதோறும், வழங்கி வருகிறது.
# சி. சுப்பிரமணியம்

## இவரது புத்தகங்கள்

- War on Poverty.- வறுமை மீதான போர்
- The New Strategy in Indian Agriculture. - இந்திய விவசாயத்தில் ஓர் புதிய வழிமுறை
- Some Countries which I visited Round The World.- உலகில் நான் சென்ற சில நாடுகள்
- The India of My Dreams. - என் கனவு இந்தியா
- திருப்புமுனை (சுயசரிதம்), ஆங்கிலத்தில் Hand of Destiny என்ற பெயரில் வெளியானது
- தமிழால் முடியும் (தொகுப்பு நூல்)
# தி. த. கிருஷ்ணமாச்சாரி

**திருவள்ளூர் தட்டை கிருஷ்ணமாச்சாரி** (பொதுவாக **டி.டி.கிருஷ்ணமாச்சாரி** அல்லது **டிடிகே** )(1899-1974) இந்தியாவின் நிதியமைச்சராக 1956-1958 மற்றும் 1964-1966 ஆண்டுகளில் பொறுப்பு வகித்தவர். தமிழ் நடுத்தரக் குடும்பமொன்றில் பிறந்த அவர் சென்னை கிறித்தவக் கல்லூரியில் படித்துப் பட்டம் பெற்றவர். அக்கல்லூரியின் பொருளியல் துறையில் வருகைதரும் பேராசிரியராகவும் பணியாற்றியுள்ளார். அவர் தாம் நிதியமைச்சராக இருந்த இருமுறையும் முழுமையும் இல்லாது பதவி விலகியவர்.
# தி. த. கிருஷ்ணமாச்சாரி

## வாழ்க்கை

கிருஷ்ணமாச்சாரி ஓர் தொழில் முனைவராகத் தம் வாழ்வைத் துவங்கினார். பின்னாளில் டிடிகே குழுமம் என வளர்ச்சியுற்ற டிடி கிருஷ்ணமாச்சாரி & கோ என்ற தம் வணிக நிறுவனத்தை 1928ஆம் ஆண்டு நிறுவினார்.நிறுவனம் ஓரளவு நிலைபெற்ற பின்னர் 30களில் அரசியலில் ஈடுபட்டார். சென்னை சட்டமன்ற மக்களவைக்கு சுயேட்சை வேட்பாளராகத் தேர்ந்தெடுக்கப்பட்டார். பின்னர் காங்கிரசில் இணைந்து 1946ஆம் ஆண்டு அரசியலமைப்பு சட்டமன்றத்தின் உறுப்பினரானார்.  
அவர் நிதியமைச்சராக இருந்தபோது தொழில் வளர்ச்சிக்காக ஐடிபிஐ,ஐசிஐசிஐ,யூனிட் டிரஸ்ட் போன்ற நிறுவனங்கள் மூலம் மூலதனம் மற்றும் இயக்கநிதி தேவைகளுக்கு அமைப்புகளை ஏற்படுத்தினார்.மூன்று எஃகு ஆலைகள் அமையவும்,நெய்வேலி நிலக்கரி நிறுவனம்,தாமோதர் பள்ளத்தாக்கு திட்டங்கள் போன்ற வளர்ச்சி திட்டங்களுக்கு அடிகோலினார்.  
இவர் ஹரிதாஸ் முந்த்ரா என்ற பெரிய வர்த்தகர், தனி நிறுவனங்களின் பங்குகளை ஆயுள் காப்பீட்டுக் கழகத்திடம் ( LIC ) விற்பனை செய்ததில் நடந்த ஊழலுக்குத் துணை போனார் என்று நாடாளுமன்றத்தில் விவாதம் நடைபெற்று, பின்னர் டி.டி.கே. மீது விசாரணை நடத்திட நீதிபதி எம்.சி.சாக்ளா கமிஷன் அமைக்கப்பட்டது. விசாரணை முடிவில் டி.டி.கே. அமைச்சர் பதவியிலிருந்து விலக நேரிட்டது.
# அமீரக மக்கள்

**அமீரக மக்கள்** என்பவர்கள் ஐக்கிய அரபு அமீரகத்தின் குடிமக்களும், அந்நாட்டைச் சேர்ந்த இனக்குழுவினரும் ஆவர். அபுதாபி, துபாய் ஆகிய அமீரகங்களின் ஆளும் வம்சத்தினர் உட்படப் பல அமீரக மக்கள், பனி யாஸ் என்னும் குலத்தைச் சேர்ந்தவர்கள். ஐக்கிய அரபு அமீரகத்தைச் சேராத சில இனக்குழுவினரும் படிப்படியாக அமீரகச் சமூகத்தில் இரண்டறக் கலந்துவிட்டனர். பாக்கிசுத்தானைச் சேர்ந்த பலூச்சிகள், ஈரானின் பசுத்தாக் பகுதியைச் சேர்ந்தவர்கள், பகரேனியர்கள் போன்றோர் இவ்வாறு அமீரகர்கள் ஆனோரில் அடங்குவர். மிகக் குறைந்த அளவில் தென்னாசியர்களும், ஆபிரிக்க மக்களும் அமீரகச் சமூகத்தில் கலப்புத் திருமணம் செய்துகொண்டு அமீரகர் அல்லாத ஐக்கிய அரபு அமீரகக் குடிமக்களாக ஆகியுள்ளனர்.
# அமீரக மக்கள்

## இனக்குழுக்கள்

பனி யாஸ் குலம் பல துணைக் குலங்களுக்கு அடிப்படையாக அமைகின்றது. பின்வருவன பனி யாசின் துணைக் குலங்களுள் அடங்கும்:  
- அல் பு ஃபலா (அபுதாபி)
- அல் பு ஃபலாசா (துபாய்)
- அல் கவாசிம் (சார்ஜா, ராஸ் அல் கைமா)
- அல் அலி அல்லது அல் முவாலா (உம் அல் குவைன்)
- அல் சர்க்கியான் (புஜேரா)
- அல் நுவைம் (அஜ்மான்)
# அமீரக மக்கள்

## அமீரகர் எண்ணிக்கை

2009 ஆம் ஆண்டு மதிப்பீடுகளின்படி ஐக்கிய அமீரகத்தின் மக்கள் தொகை ஆறு மில்லியன் (60 இலட்சம்) ஆகும். இதில் தாயக அமீரகர்கள் 16.5% ஆகும். எஞ்சியவர்களில் பலர் இந்தியர் (1.75 மில்லியன்), பாக்கிசுத்தானியர் (1.25 மில்லியன்), வங்காளதேசத்தவர் (500,000) போன்ற தென்னாசியாவைச் சேர்ந்தவர்கள் பெரும்பான்மையினராக உள்ளனர்.
# அமீரக மக்கள்

## சமயம்

ஏறத்தாழ அமீரகர்கள் அனைவருமே இசுலாம் மதத்தினர். இவர்களில் 85% மக்கள் சுணி பிரிவைச் சேர்ந்தவர்கள் மிகுதி 15 வீதத்தினர் சியா பிரிவினர்.
# பிரான்டு முள்ளெலி

**பிரான்டு முள்ளெலி** (*Brandt's Hedgehog*, விலங்கியல் இருசொற்பெயர், *Paraechinus hypomelas*) என்றழைக்கப்படும் இந்த முள்ளெலி இனத்திற்கு, இரசிய நாட்டிலிருக்கும் இரசிய அறிவியல் கழக விலங்கியல் துறையின் இயக்குநராக இருந்த, பிரான்டு என்பவரைப் போற்றும் வகையில் பெயரிடப்பட்டது.
# பிரான்டு முள்ளெலி

## வாழிடம்

இந்த சிற்றினத்தின் தாயகம் மத்திய கிழக்கு நாடுகளும், நடு ஆசியாவும் ஆகும். இங்கு பாலைவனத்தில், இவை வாழ்கின்றன. வறண்ட சூழ்நிலையில் வாழ்கிறது. குறிப்பாக மலையிலும், பாலைவனத்திலும்
வாழ்கிறது. குழிப்பறித்து வங்கு அமைக்கும் திறமையிருப்பினும், இயற்கையிலேயே இருக்கும் புதைவிடங்களைத் தேர்ந்தெடுத்து, தன் வாழ்விடத்தினை அமைத்துக் கொள்கிறது.  
குளிர்காலங்களில், தனது உடலின் வளர்சிதை மாற்றங்களைக் குறைத்துக் கொள்ளும் இயல்புடையதாக இருக்கிறது. இச்சமயங்களில், பெரும்பாலும் தூங்கும் பழக்கம் உடையதாக இருக்கிறது.
# பிரான்டு முள்ளெலி

## வளரியல்பு

இதன் உருவம் மேற்கு ஐரோப்பிய முள்ளெலி போன்றே இருக்கும். ஆனால், அந்த முள்ளெலிகளின் காதுகளை விட, இதன் காதுகள் பெரிதாக இருக்கும். இக்காதுகள் நீள்காது முள்ளெலிகளை போன்று இருக்கும். இதன் உடல் எடை ஏறத்தாழ 500-900 கிராம் வரை இருக்கிறது. இதன் உடல் நீளம் 25 செ.மீ வரை உள்ளது.  
உடலின் மேற்புறம் காணப்படும் முட்கள் எடை குறைவாக இருப்பதால், வேகமாக இயங்கும் ஆற்றல் உடையதாக இருக்கிறது. முட்கள் எடை குறைவாக இருந்தாலும், அதன் வலுத்தன்மை சிறப்பாக இருக்கிறது. கையால் வருடுவதை ஏற்கிறது. இருப்பினும், பல நேரங்களில் துள்ளி குதித்து, அதன் எதிர்ப்பைத் தெரிவிக்கிறது. பகல் நேரங்களில், ஓய்வு எடுக்கும் இயல்புடையதாக இருக்கிறது.. இரவு நேரங்களில், நன்கு இயங்கும் குணம் உடைய இரவாடி வகையினைச் சார்ந்தது.
# தமிழ்நாடு பள்ளிக் கல்வி

தமிழ்நாட்டில் பள்ளிக் கல்வி கீழ்காணும் வழிமுறைகளில் செயல்படுத்தப்பட்டு வருகிறது. அவை  
1. மாநில அரசுக் கல்வித் திட்டம்
1. மத்திய அரசுக் கல்வித் திட்டம்
# தமிழ்நாடு பள்ளிக் கல்வி

## மாநில அரசுக் கல்வித் திட்டம்

தமிழ்நாடு அரசால் செயல்படுத்தப்படும் கல்வித் திட்டம் இரண்டு வழியாக இருக்கிறது. அவை  
1. மாநிலக் கல்வி முறை
1. மெட்ரிக் கல்வி முறை
# தமிழ்நாடு பள்ளிக் கல்வி

## மாநில அரசுக் கல்வித் திட்டம்

### மாநிலக் கல்வி முறை

மாநிலக் கல்வி முறைத் திட்டத்தின் கீழ் செயல்படுத்தப்படும் பள்ளிகளில் தமிழை பயிற்று மொழிப் பாடமாகக் கொண்டு மாநிலம் முழுவதும் ஒரே பாடத்திட்டத்தின் கீழ் வகுப்புகள் நடத்தப்பட்டு தேர்வுகளும் வைக்கப்படுகின்றன. மாநிலத்தின் முக்கிய நகரங்களிலும் மாநிலத்தின் எல்லைப்பகுதியிலுள்ள பகுதிகளில் மலையாளம் , தெலுங்கு , கன்னடம் மற்றும் சமஸ்கிருதம் போன்ற பாடங்கள் சிறப்புப் பாடங்களாகவும் அமைக்கப்பட்டு அதன் வழியாகவும் தேர்வுகள் நடத்தப்படுகின்றன. 6 ஆம் வகுப்புக்கு மேலான உயர் வகுப்புகளில் ஆங்கிலம் வழியாக கல்வி கற்கும் திட்டமும் குறிப்பிட்ட பள்ளிகளில் செயல்படுத்தப்பட்டு வருகிறது.  
இந்த கல்வித் திட்டம்  
1. தொடக்கக் கல்வி
1. உயர் மற்றும் மேல்நிலைப்பள்ளிக் கல்வி  
என்கிற இரு நிலைகளாகப் பிரிக்கப்பட்டுள்ளன.
# தமிழ்நாடு பள்ளிக் கல்வி

## மாநில அரசுக் கல்வித் திட்டம்

### மாநிலக் கல்வி முறை

#### தொடக்கக் கல்வி

ஒன்றிலிருந்து ஐந்து வகுப்பு வரை மட்டும் உள்ள பள்ளிகள் தொடக்கப் பள்ளிகள் என்றும், ஒன்றிலிருந்து எட்டு வகுப்பு வரை உள்ள பள்ளிகள் நடுநிலைப் பள்ளிகள் என்றும் பிரிக்கப்பட்டு இவை தமிழ்நாடு அரசின் தொடக்கக் கல்வித் துறையின் கீழ் செயல்படுத்தப்பட்டு வருகிறது.
# தமிழ்நாடு பள்ளிக் கல்வி

## மாநில அரசுக் கல்வித் திட்டம்

### மாநிலக் கல்வி முறை

#### உயர் மற்றும் மேல்நிலைக் கல்வி

ஆறாம் வகுப்பிலிருந்து பத்தாம் வகுப்பு வரை உள்ள பள்ளிகள் உயர்நிலைப் பள்ளிகள் என்றும், ஆறாம் வகுப்பிலிருந்து பன்னிரண்டாம் வகுப்பு வரை உள்ள பள்ளிகள் மேல்நிலைப் பள்ளிகள் என்றும் அழைக்கப்படுகின்றன.
# தமிழ்நாடு பள்ளிக் கல்வி

## மாநில அரசுக் கல்வித் திட்டம்

### மெட்ரிக் கல்வி முறை

தமிழ்நாட்டில் ஒன்று முதல் பன்னிரண்டாம் வகுப்பு வரையுள்ள ஆங்கில வழியில் மட்டும் கற்கும் பள்ளிகளுக்கு இந்தக் கல்வி முறையில் அனுமதி அளிக்கப்படுகிறது. இந்தக் கல்வித் திட்டத்தில் பத்தாம் வகுப்பு அரசுத் தேர்வுக்கு மட்டும் பொதுவான மெட்ரிக் கல்விப் பாடத்திட்டம் கடைப்பிடிக்கப்படுகிறது. பிற வகுப்புகளுக்கு அந்தந்த பள்ளியின் ஆசிரியர்கள் அல்லது நிர்வாகம் தேர்வு செய்யப்படும் பாடத்திட்டங்களே நடைமுறையில் இருக்கிறது. பதினொன்று மற்றும் பன்னிரண்டாம் வகுப்புக்கான பாடத் திட்டங்கள் மாநிலக் கல்வி முறைத் திட்டத்திலிருக்கும் பாடங்கள் ஆங்கில வழியில் இருக்கிறது.
# தமிழ்நாடு பள்ளிக் கல்வி

## மத்திய அரசுக் கல்வித் திட்டம்

இந்திய அரசின் கல்வித் திட்டம் புதுடெல்லியிலுள்ள “மத்தியப் பள்ளிக் கல்வி வாரியம்” எனும் அரசு அமைப்பின் பாடமுறையைக் கொண்டு சில பள்ளிகள் இயங்கி வருகின்றன.
# தமிழ்நாடு பள்ளிக் கல்வி

## பள்ளிக் கல்வி நிர்வாகம்

இந்தப் பள்ளிக் கல்விக் கூடங்கள் நிர்வாகம் செய்யப்பட்டு வரும் முறையைக் கொண்டு மூன்று முறைகளில் பிரிக்கப்பட்டுள்ளது. அவை
1. அரசு பள்ளிகள்
1. அரசு உதவி பெறும் பள்ளிகள்
1. சுயநிதிப் பள்ளிகள்
# தமிழ்நாடு பள்ளிக் கல்வி

## பள்ளிக் கல்வி நிர்வாகம்

### அரசு பள்ளிகள்

தமிழ்நாடு அரசின் நேரடி கட்டுப்பாட்டில் அல்லது அரசின் உள்ளாட்சி அமைப்புகளான மாநகராட்சி , நகராட்சி , ஊராட்சி ஒன்றியங்கள் போன்றவற்றின் கீழாக அல்லது பிற அரசுத் துறைகளின் கீழ் உள்ள நிர்வாக அமைப்புகளின் கீழ் செயல்படுத்தப்படும் பள்ளிகள் அரசு பள்ளிகள் எனப்படுகின்றன.
# தமிழ்நாடு பள்ளிக் கல்வி

## பள்ளிக் கல்வி நிர்வாகம்

### அரசு உதவி பெறும் பள்ளிகள்

தனியார் அறக்கட்டளைகள், சங்கங்கள் போன்றவற்றின் நிர்வாகத்தில் அரசின் கட்டுப்பாடுகளின் கீழ் செயல்படுத்தப்படும் சில பள்ளிகளின் ஆசிரியர் மற்றும் அலுவலர்களுக்கு, அரசு பள்ளிகளில் பணிபுரிபவர்களுக்கு இணையாக சம்பளம் மற்றும் உதவிகள் அரசால் அளிக்கப்படுகின்றன. இந்தப் பள்ளிகள் அரசு உதவி பெறும் பள்ளிகள் என்றழைக்கப்படுகின்றன.
# தமிழ்நாடு பள்ளிக் கல்வி

## பள்ளிக் கல்வி நிர்வாகம்

### சுயநிதிப் பள்ளிகள்

தனியார் அறக்கட்டளைகள், சங்கங்கள் போன்றவற்றின் முழுமையான நிர்வாகத்தில் நடத்தப்படும் பள்ளிகள் “சுயநிதிப் பள்ளிகள்” என்றழைக்கப்படுகின்றன. இந்தப் பள்ளிகளில் படிக்கும் மாணவர்களிடம் தமிழக் அரசு ஆண்டுதோறும் அறிவிக்கும் கட்டணத்தை வசூலித்துக் கொண்டும், அப்பள்ளியினை சுற்றியுள்ள பகுதிகளில் வசிக்கும் பின் தங்கியுள்ள மாணவர்களூக்கு இப்ப்ள்ளிகளில் விண்ணப்பித்தால் அவர்களுக்கு 25% ஒதுக்கீட்டின் படி ஆர்.டி.இ. கட்டாயகல்வி விதியின்படி தங்கள் பள்ளியில் இலவசமாக சேர்த்துக்கொள்ள வேண்டும்
# தமிழ்நாடு பள்ளிக் கல்வி

## இதனையும் காண்க

- தமிழ்நாடு பள்ளிக் கல்வித் துறை
# குன்றக்குடி

**குன்றக்குடி** (ஆங்கிலம்: *Kundrakudi*) தமிழ்நாட்டில் சிவகங்கை மாவட்டத்தில் காரைக்குடி மாநகராட்சிக்கு மிக அருகில் இருக்கிறது. இது காரைக்குடி புறநகர் ஆகும். இவ்வூர் மிகவும் புகழ்பெற்ற கோயில் தலங்களில் ஒன்றாகும். திருவண்ணாமலை ஆதீனம் இவ்வூரில் அமைந்துள்ளது. இதன் 45ஆவது மகாசந்நிதானமாகிய தவத்திரு குன்றக்குடி அடிகளார் இவ்வூருக்கு மிகவும் பெருமைசேர்த்தார். கிராம வளர்ச்சித் திட்டங்களில் பெரும் ஆர்வம் காட்டிய இவர்தம் பணிகள் மத்திய அரசினரால் குன்றக்குடி மாதிரித் திட்டம் என்னும் பெயரில் இந்தியாவெங்கிலும் அறிமுகப்படுத்தப்பட்டது.  
குன்றக்குடியில் முருகன் கோயிலும் மற்றும் குடைவரை கோயிலும் அமைந்துள்ளது.  
பொ.ஊ. 17ஆம் நூற்றாண்டில் சிவகங்கை தளவாய் தாண்டவராய பிள்ளை இக்கோவிலை சீரமைத்து கோவில் அருகில் வையாபுரி எனும் குளத்தையும் நந்தவனத்தையும் அமைத்தார். மேலும் வேத பாடசாலையும் அமைத்துக்கொடுத்தார்.  
குன்றக்குடி என்பது மறுவி குன்னக்குடி என்றும் பரவலாக குறிப்பிடப்படுகிறது.  
புகழ்பெற்ற வயலின் இசைக் கலைஞர் குன்னக்குடி வைத்தியநாதன் பிறந்த ஊர் இது.
# குன்றக்குடி

## இதனையும் பாருங்கள்

- குன்றக்குடி அடிகள்
- குன்றக்குடி முருகன் கோயில்
- குன்றக்குடி குடைவரை கோயில்
# சாரங் சென்னை

**சாரங்க் சென்னை,** இந்திய தொழில்நுட்பக் கழகம் சென்னையில் ஆண்டுதோறும் சனவரி மாதக்கடைசி வாரத்தில் மாணவர்களால் நடத்தப்பெறும் கலைவிழாவாகும். கல்லூரிகளிடையே புகழ்பெற்று வரும் இவ்விழாவிற்கு கடந்த ஆண்டு நாட்டின் பல்வேறு கல்லூரிகளிலிருந்து 20,000க்கும் கூடுதலான மாணவர்கள் பங்கெடுக்கின்றனர். இதன் அலுவல்முறை இணையதளம் 2010 ஆண்டிற்கான நிகழ்ச்சிகளை பட்டியலிடுகிறது.  
இது முன்னர் *மார்டி கிரா* ('Mardi Gras') என்ற செர்மானிய பெயரில் அழைக்கப்பட்டது.உலக அளவில் அறியப்பட்டபின்,பிற நாட்டு கலைநிகழ்ச்சிகளுடன் குழப்பம் வராதிருக்க இந்தப் பெயர் சூட்டப்பட்டது.இவ்விழாவின்போது பல போட்டிகள்,பயிலரங்குகள்,கண்காட்சிகள்,கலைநிகழ்ச்சிகள் மற்றும் விளையாட்டுகள் நடத்தப்படுகின்றன.இ.தொ.க சென்னையின் பசுமையான சூழலில் நடைபெறும் இந்நிகழ்ச்சிகளைக் காணவும் பங்கேற்கவும் பெரும் உற்சாகம் காணப்படுகிறது.
# சாரங் சென்னை

## கலைநிகழ்ச்சிகள்

ஐந்து நாட்கள் நடைபெறும் இவ்விழாவின்போது ஏற்பாடு செய்யப்படும் தொழில்முறை கலைநிகழ்ச்சிகளும் பொதுமக்களிடையே பெரும் வரவேற்பைப் பெற்றுள்ளன.செவ்விசை இரவு, மெல்லிசை மற்றும் திரையிசை இரவுகள்,மேற்கத்திய ராக் இசை இரவு என பல்வேறு வகையிலான இசைநிகழ்ச்சிகளும் நடன நிகழ்ச்சிகளும் போட்டியாளர்களுக்கு மாற்றாகவும் அமைகிறது.முந்தைய ஆண்டுகளில் உரியா ஹெப்,பரிக்கிரமா,லக்கி அலி, கே கே,கார்த்திக்,ஸ்ட்ரிங்க்ஸ்,க்ளோபல் ரிதம்ஸ்,மிண்டா,உஸ்தாத் பிஸ்மில்லா கான்,உஸ்தாத் சாகீர் உசைன் போன்றவர்கள் பங்கு பெற்றுள்ளனர்.
# சாஸ்திரா

**சாஸ்திரா** இந்திய தொழில்நுட்பக் கழகம் சென்னையில் ஆண்டுதோறும் நடைபெறும் தொழில்நுட்ப விழாவாகும்.*சாஸ்திரா* என்ற வடமோழி சொல்லுக்கு *அறிவியல்* என்ற பொருள் கொண்டு இவ்விழாவிற்கு இப்பெயர் சூட்டப்பட்டுள்ளது. இப்பெயருக்கேற்ப அறிவியல் மற்றும் தொழில்நுட்பம் தொடர்பான போட்டிகளும் சொற்பொழிவுகளும்,செயல்விளக்கங்களும்,பயிலரங்கங்களும் காணொளி மாநாடுகளும் இந்த விழாவில் நடத்தப்படுகின்றன. இது வழமையாக அக்டோபர் திங்கள் முதல் பதினைந்து நாட்களில் நான்கு பகல்கள் மற்றும் ஐந்து இரவுகளில் நடத்தப்படுகிறது. 2000ஆம் ஆண்டு துவக்கப்பட்ட இந்த விழா இதுவரை ஒன்பது முறை நடத்தப்பட்டுள்ளது. இந்தியாவின் பல்வேறு பகுதிகளிலிருந்தும் பொறியியல் மாணவர்கள் தங்கள் தொழிற்திறமை,கண்டுபிடிப்பு முனைப்பு ஆகியவற்றை வெளிப்படுத்த இது நல்ல தளமாக அமைந்துள்ளது.முற்றிலும் மாணவர்களாலேயே நிர்வகிக்கப்படும் இந்த விழாவிற்கு உலகிலேயே முதன்முறையாக இத்தகைய நிகழ்ச்சிக்கு ஐ.எசு.ஓ 9001:2000 தகுதரம் கொடுக்கப்பட்டுள்ளது ஓர் சிறப்பாகும்.
# பாரத ஸ்டேட் வங்கி

**பாரத ஸ்டேட் வங்கி** அல்லது **பாரத ஸ்டேட் பாங்கு** (State Bank of India, சுருக்கமாக SBI) (, ) இந்தியாவின் மிகப் பெரும் அரசு வங்கியாகும். இதனைத் தமிழில் **இந்திய அரசு வங்கி** என அழைக்கலாம். இவ்வங்கி ரிசர்வ் வங்கியின் முகமை வங்கியாகச் செயல்படுகிறது. இந்திய அரசால் நடத்தப்படுவதுடன் அரசின் வரவு செலவுக் கணக்குகளும் இவ்வங்கியில் நடைபெறும். ஆயினும் பொது மக்கள் இவ்வங்கியினை மற்ற வங்கிகளைப் போலவே பயன் படுத்தலாம். ஒவ்வொரு மாநிலத்திலும் இவ்வங்கியின் கிளைகள் உள்ளன. இந்தியாவின் எல்லா மாநிலங்களிலும் இவ்வங்கிகள் பணியாற்றுவதால் ஸ்டேட் வங்கி எனப்பட்டது. இவ்வங்கியினை அந்தந்த மாநில அரசுகள் நிர்வகிப்பதில்லை. மத்திய அரசின் ரிசர்வ் வங்கியே நிர்வகிக்கிறது.ஆயினும் அந்தந்த மாநில அரசுகளின் வரவு செலவுகள் இந்த வங்கியின் மூலம் நடைபெறுகின்றன.  
இந்த வங்கி இந்தியத் துணைக்கண்டத்திலேயே பழமைவாய்ந்த வங்கியாகும். 1806ஆம் ஆண்டு கல்கத்தா வங்கி என துவங்கியது பாரத இம்பீரியல் வங்கியாக உருவெடுத்து பின்னர் பாரத ஸ்டேட் வங்கியானது. 1955ஆம் ஆண்டு இந்திய அரசு பாரத இம்பீரியல் வங்கியை நாட்டுடமையாக்கியபோது பாரத ரிசர்வ் வங்கி 60% முதலீடு செய்து பாரத ஸ்டேட் வங்கி என பெயரிடப்பட்டது. 2008ஆம் ஆண்டு பாரத ரிசர்வ் வங்கியின் பங்குகளை இந்திய அரசே வாங்கியது. அதன் மூலம் ரிசர்வ் வங்கியின் முகமை வங்கியான பாரத ஸ்டேட் வங்கி அரசு வங்கியானது.  
ஸ்டேட் வங்கி இந்தியா மற்றும் வெளிநாடுகளில் பரந்துள்ள தன் கிளைகள் மூலம் பல்வகை வங்கிச்சேவைகளையும் அளித்து வருகிறது. 16000 கிளைகள் கொண்டுள்ள ஸ்டேட் வங்கிக் குழுமம் இந்தியாவிலேயே கூடுதலான கிளைகள் கொண்டுள்ள வங்கியாகும். $250 பில்லியன் பெறுமான சொத்துக்களும் $195 பில்லியன் பெறுமான வைப்புகளும் கொண்டு பெரும் வங்கியாக உள்ளது. நாட்டில் வங்கிகள் மூலம் கொடுக்கப்பட்டுள்ள கடன்களில் 20% இந்த வங்கியினுடையதாகும்.  
மிகப்பழைமையான வங்கியாகவும் மிகப்பெரிய வங்கியாகவும் இருந்தபோதும் தனது செயல்பாடுகளை கணிணிமயமாக்குவதிலும் புதிய சேவைகளை வழங்குவதிலும் முன்னணியில் இருந்து வருகிறது. தனது கூடுதல் ஊழியர் எண்ணிக்கையைக் குறைக்க *தங்க கைகுலுக்கல்* திட்டத்தை நிறைவேற்றிய நேரத்தில் பல திறமை வாய்ந்த மேலாளர்களை புதியதாக வந்த வங்கிகளுக்கு இழந்தது.  
உலக அளவில் இது 29 ஆம் இடத்தில் உள்ளதாக ஃபோர்பசு தரவரிசை அறிக்கை கூறுகிறது.  
இந்தியாவின் நான்கு பெரிய வங்கிகளில் இது ஒன்றே அரசு வங்கி. மற்றவை ஐசிஐசிஐ வங்கி, ஆக்சிஸ் வங்கி, எச்டிஎஃப்சி வங்கி முதலியனவாம்.
# பாரத ஸ்டேட் வங்கி

## தாய்வீடு

இந்த வங்கியின் தாய்வீடு என்று அழைக்கப்பட்ட சென்னையின் ராஜாஜி சாலையில் அமைந்திருந்த
ஜார்ஜ் டவுன் கிளை 14.07.2014 அன்று தீப்பற்றிக்கொண்டது.
# பாரத ஸ்டேட் வங்கி

## இணை வங்கிகள்

ஸ்டேட் வங்கியின் கட்டுப்பாட்டில் ஆறு இணைவங்கிகள் செயல்படுகின்றன;இவையனைத்தும் சேர்ந்து ஸ்டேட்வங்கி குழுமம் ஆகின்றன. இவை அனைத்துமே ஒரே சின்னமாக நீலநிற சாவித்துளையைக் கொண்டுள்ளன.பெயரிலும் ஒரே சீராக ஸ்டேட் வங்கி என்ற ஒட்டைக் கொண்டுள்ளன. முன்னாள் சமத்தானங்களின் அரசு வங்கிகள் ஏழும் அக்டோபர் 1959 மற்றும் மே 1960 ஆண்டுகளில் நாட்டுடைமை ஆக்கப்பட்டப்போது இவை பாரத ஸ்டேட் வங்கியின் இணை வங்கிகளாயின. முதல் ஐந்தாண்டுத் திட்டக் காலத்தில் கிராம வளர்ச்சிக்காகக் கிராமங்களில் வங்கி பரவலைக் கூட்ட இவ்வாறு செய்யப்பட்டது.  
மாறிவரும் பொருளியல் மாற்றங்களுக்கொப்ப இந்த இணைவங்கிகளை முதன்மைவங்கியடன் இணைத்து மிகப்பெரும் வங்கியை உருவாக்கிடத் திட்டமிடப்பட்டுள்ளது. இதன்படி ஆகத்து 13,2008 அன்று சௌராஷ்டிர ஸ்டேட் வங்கி பாரத ஸ்டேட் வங்கியுடன் இணைந்தது.  
சூன் 19,2009 அன்று ஸ்டேட் வங்கியின் ஆட்சிக்குழு இந்தூர் ஸ்டேட் வங்கியை தன்னுடன் இணைத்திட ஒப்புதல் வழங்கியுள்ளது. இந்த வங்கியில் பாரத ஸ்டேட் வங்கிக்கு 98.3% பங்கும் பிறருக்கு 1.77% பங்கும் உள்ளது. இவர்கள் இந்த வங்கி அரசுடைமையாவதற்கு முன்னமே இந்தப் பங்குகளுக்கு உரிமையாளர்களாக இருந்தனர். இந்த இணைப்பின் பிறகு பாரத ஸ்டேட் வங்கியின் 11,448 கிளைகளுடன் 470 கிளைகள் கூடுதலாகும். இவற்றின் ஒட்டு மொத்த சொத்து மதிப்பு மார்ச் 2009 கணக்கின்படி ₹ 998,119 கோடிகளாகும்.  
தற்போதுள்ள இணை வங்கிகள்:  
- பிகானீர் மற்றும் ஜெய்ப்பூர் ஸ்டேட் வங்கி
- ஐதராபாத் ஸ்டேட் வங்கி
- மைசூர் ஸ்டேட் வங்கி
- பாட்டியாலா ஸ்டேட் வங்கி
- திருவாங்கூர் ஸ்டேட் வங்கி
# பாரத ஸ்டேட் வங்கி

## ஊழியர்கள்

2014 மார்ச் 31 அன்றைய நிலவரப்படி 222,033 ஊழியர்களைக் கொண்டுள்ள பாரத ஸ்டேட் வங்கி, இந்தியாவில் அதிக ஊழியர்களைக் கொண்டு செயல்படும் மிகப்பெரிய நிறுவனங்களில் ஒன்றாக விளங்குகிறது. இந்த ஊழியர்களில் 45,132 பெண் ஊழியர்களும் (20%) மற்றும் மாற்றுத்திறனாளிகள் 2,610 (1%) ஊழியர்களும் பணியாற்றுகின்றனர். அதே தேதியில், இவ்வங்கி 42.744 அட்டவணை வகுப்பினர் (19%) மற்றும் 17.243 அட்டவணை பழங்குடியினர் (8%) பணியாளர்களையும் கொண்டிருந்தது. மற்றும் அதே நாளில் இந்நிறுவனத்தில் பணியாற்றும் ஊழியர்களில் அலுவலர்கள், உதவியாளர்கள் மற்றும் இதர ஊழியர்களின் விழுக்காடுகள் முறையே 36%, 46%, 18% விழுக்காடுகளாக இருந்தன. கிராமப்புற மற்றும் நகர்ப்புற கிளைகளில் உள்ள ஊழியர் பற்றாக்குறையை சரிசெய்யவும், தனது நிறுவனத்தின் கிளைகளை அதிகரிக்கவும் 2013 - 2014 நிதியாண்டில் 1,776 உதவியாளர்கள் மற்றும் 1,394 அதிகாரிகளை புதிதாக பணியமர்த்திக் கொண்டது. 2013-14 நிதியாண்டின் ஆண்டு அறிக்கையின்படி, இந்நிறுவனத்தில் பணியாற்றும் ஒவ்வொரு பணியாளரும் இந்நிறுவனத்திற்கு ரூபாய் 4.85 லட்சம் நிகர லாபமாக ஈட்டித் தந்துள்ளனர்.
# தனியார் சமபங்கு

நிதியியலில் **தனியார் சமபங்கு** என்பது பங்குப் பரிவர்த்தனையில் வெளிப்படையான வர்த்தகம் இல்லாமல் செய்யப்படும் நிறுவனங்களில் சமபங்கு கடனீடுகள் கொண்ட ஒரு சொத்து வகை ஆகும். தனியார் சமபங்கின் முதலீடுகள் மிகவும் பொதுவாக இயங்கும் நிறுவனத்தின் மூலதன முதலீடாகவோ அல்லது இயங்கும் நிறுவனத்தைக் கையகப்படுத்துதல் சார்ந்தவையாகவோ இருக்கும். தனியார் சமபங்கின் மூலதனமானது பிரதானமாக நிறுவன முதலீட்டாளர்களால் திரட்டப்படும்.
தனியார் சமபங்கிற்கு மிகவும் பரவலான வகைகளும் விதங்களும் இருக்கின்றன. தனியார் சமபங்கு என்ற சொல் வெவ்வேறு நாடுகளில் வெவ்வேறு கருத்துக்களைக் கொண்டுள்ளது.  
தனியார் சமபங்கில் உள்ள மிகவும் பொதுவான முதலீட்டு உத்திகளில் அந்நிய முதலீட்டினால் வாங்குதல், துணிகர முதலீடு, வளர்ச்சி மூலதனம், இடர்பாட்டு முதலீடுகள் மற்றும் இடைமட்ட மூலதனம் உள்ளிட்டவையும் அடங்கும். ஒரு பொதுவான அந்நிய முதலீட்டினால் வாங்குதல் பரிமாற்றத்தில், தனியார் சமபங்கு நிறுவனம் ஏற்கனவே உள்ள அல்லது முதிர்ந்த நிறுவனத்தின் பிரதான பங்குகளை வாங்கும். ஒரு துணிகர முதலீடு அல்லது வளர்ச்சி மூலதன முதலீடு ஆகியவற்றிலிருந்து வேறுபட்டதாகும். ஏனெனில் அவற்றில் தனியார் சமபங்கு நிறுவனம் பொதுவாக இளம் அல்லது முன்னேறும் நிறுவனங்களில் முதலீடு செய்வதோடு அரிதாக முக்கியப் பங்குகளைக் கைப்பற்றும்.
# தனியார் சமபங்கு

## தனியார் சமபங்கின் வகைகள்

தனியார் சமபங்கு முதலீடுகளை பின்வரும் வகைகளாக பிரிக்கலாம்:
# தனியார் சமபங்கு

## தனியார் சமபங்கின் வகைகள்

### அந்நிய முதலீட்டினால் வாங்குதல்

**அந்நிய முதலீட்டினால் வாங்குதல்**, LBO அல்லது வாங்குதல் என்பது ஒரு நிறுவனம், வணிகப் பகுதி அல்லது வணிகச் சொத்துக்கள் ஆகியவற்றை வழக்கமான நிதிசார் அந்நிய முதலீட்டைப் பயன்படுத்தி தற்போதுள்ள பங்குதாரர்களிடம் இருந்து கையகப்படுத்தும் பரிமாற்றத்தின் ஒரு பகுதியாக சமபங்கு முதலீடுகள் உருவாக்கும் உத்திகளைக் குறிப்பிடுகிறது. இந்த பரிமாற்றங்களில் உட்படுத்தப்படும் நிறுவனங்கள் பொதுவாக முதிர்ந்தவையாகவும் இயக்க பணப்பாய்வுகள் உருவாக்குபவையாகவும் இருக்கும்.  
அந்நிய முதலீட்டினால் வாங்குதலில் ஒரு நிதியுதவி வழங்குபவர் கையகப்படுத்தலுக்குத் தேவையான அனைத்து மூலதனமும் அந்த நிறுவனமே ஏற்றுக்கொள்ளாமல் கையகப்படுத்துவதற்கு ஏற்றுக் கொள்ளுதலாகும். இதைச் செய்வதற்கு நிதியுதவி வழங்குபவர் வட்டி மற்றும் அசல் பணம் செலுத்துதலை உருவாக்குவதற்கு கையகப்படுத்தல் இலக்கின் பணப்பாய்வுகளை எதிர்பார்க்கும் கையகப்படுத்தல் கடனைத் திரட்டுவார். LBO வில் கையகப்படுத்தல் கடன் பொதுவாக நிதியுதவி வழங்குபவருக்கு கடன் பொறுப்பல்லாததாக இருக்கிறது. மேலும் நிதியுதவி வழங்குபவரால் நிர்வகிக்கப்படும் மற்ற முதலீட்டின் மீது உரிமை கோர முடியாது. அதனால் ஒரு LBO பரிவர்த்தனையின் நிதிசார் கட்டமைப்பு குறிப்பாக வைப்பின் வரம்புக்குட்பட்ட கூட்டாளிகளை ஈர்க்கக்கூடியதாக இருக்கிறது. அது அந்நிய முதலீட்டின் ஆதாயங்களை அனுபவிப்பதற்கு அனுமதிக்கும். ஆனால் ஆதாயங்களில் புகலடைதலை மிகவும் கட்டுப்படுத்துவதாக இருக்கும். ஒரு LBOவின் நிதியுதவி வழங்குபவருக்கு இந்த வகையான நிதிசார் கட்டமைப்பு அந்நிய முதலீட்டு ஆதாயங்கள் பின்வரும் இரண்டு வகையில் கிடைக்கின்றன: (1) முதலீட்டாளர் மட்டுமே கைப்பற்றுதலுக்கான முதலீட்டின் ஒரு பகுதியை வழங்க வேண்டும் (2) முதலீட்டாளருக்குத் திரும்பக் கிடைப்பதன் மதிப்பு அதிகரிக்கும் (சொத்தில் திரும்பக் கிடைக்கும் கடன் தொகை அடையும் வரையில் அதிகரிக்கும்).  
ஒரு அந்நிய முதலீட்டினால் வாங்குதல் இலக்குக்கான வாங்கும் விலை சதவீதமாக ஒரு பரிவர்த்தனைக்கான நிதிக்கு எவ்வளவு கடன் பயன்படுத்தப்பட்டிருக்கிறது என்பது நிதிநிலை மற்றும் கைப்பற்றுதல் இலக்கின் வரலாறு, சந்தை நிலவரம், கடனை நீட்டிப்பதற்கான கடன் கொடுப்பவரின் விருப்பம் (LBOவின் நிதியுதவி வழங்குபவர்கள் மற்றும் கைப்பற்றப்பட்ட நிறுவனம் இரண்டும்), அத்துடன் வட்டித் தொகைகள் மற்றும் அந்த தொகையை நிறுவனம் சமாளிக்கும் திறன் ஆகியவற்றைப் பொறுத்து மாறுபடும். வரலாற்றுரீதியாக ஒரு LBOவின் கடன் பகுதி வாங்கும் விலையில் 60% முதல் 90% வரை இருக்கும். எனினும் சில நேரங்களில் கடன் வீதம் வரலாற்று ரீதியாக குறிப்பிடப்பட்டிருந்த சராசரியை விட அதிகமாகலாம் அல்லது குறையலாம். 2000 ஆம் ஆண்டு முதல் 2005 ஆம் ஆண்டுக்கு இடையில் அமெரிக்காவில் LBOக்களுக்கான மொத்த வாங்கும் விலையின் சராசரி கடன் 59.4% மற்றும் 67.9% ஆகியவற்றுக்கு இடையில் இருந்தது.
# தனியார் சமபங்கு

## தனியார் சமபங்கின் வகைகள்

### துணிகர முதலீடு

**துணிகர முதலீடு** என்பது தனியார் சமபங்கின் அகன்ற உபபிரிவு ஆகும். இது பொதுவாக குறைவான முதிர்ந்த நிறுவனங்களில் அறிமுகத்துக்காக விரைவான முன்னேற்றம் அல்லது வணிகத்தை விரிவுபடுத்துதல் ஆகியவற்றுக்காக சமபங்கு முதலீடுகள் செய்யப்படுதலைக் குறிக்கிறது. துணிகர முதலீடு மிகவும் பொதுவாக புதுத்தொழில்நுட்பப் பயன்பாடுகள், புதுச்சந்தைக் கருத்துகள் மற்றும் இன்னும் நிரூபிக்கப்படவேண்டிய புதுப்பொருட்கள் ஆகியவற்றில் காணப்படும்.  
துணிகர முதலீடு பொதுவாக நிறுவனத்தின் முன்னேற்றத்தின் நிலையைப் பொருத்து பிரிக்கப்படுகிறது. தொடக்க நிலை மூலதனம் புதிதாக தொடங்க இருக்கும் துவக்க நிலை நிறுவனங்களில் பயன்படுத்தப்படுகிறது. பிந்தைய நிலை மற்றும் வளர்ச்சி மூலதனம் ஏற்கனவே உள்ள நிறுவனம் அது வருவாய் உருவாக்கும் நிலையில் இருந்து ஆனால் அது இன்னும் இலாபம் தரக்கூடியாயதாக இல்லாமலோ அல்லது எதிர்கால வளர்ச்சிக்காக பணப்பாய்வை உருவாக்க முடியாததாகவோ இருந்தால் அதன் விரிவாக்கத்தில் பொதுவாக பயன்படுத்தப்படுகிறது.  
தொழில்முனைவோர்கள் பொதுவாக உருவாக்கும் பொருட்கள் மற்றும் திட்டங்களுக்கு நிறுவனத்தின் வாழ்க்கைச் சுழற்சியின் வளர்ச்சி நிலைகளின் போது கணிசமான மூலதனம் தேவை. பல தொழில்முனைவோர்கள் திட்டப்பணிகளை அவர்களாகவே செயல்படுத்த போதுமான நிதி இல்லாமல் இருப்பார்கள். மேலும் அதனால் அவர்கள் வெளிப்புற நிதியை நாடிச்செல்ல நேரிடும். இந்த முதலீடுகளின் இடர்பாட்டுக்கான இழப்பீட்டுக்கு உயர் திரும்பக்கிடைத்தல் விநியோகிப்பதற்கு துணிகர முதலீட்டாளரின் தேவை நிறுவனங்களுக்கான ஒரு விலையுயர்ந்த மூலதன மூலமாக துணிகர நிதியை உருவாக்குகிறது. துணிகர முதலீடு, கடன் போன்ற மலிவான மாற்றால் நிதியளிக்க இயலாத அதிகளவிலான முதலீட்டுத் தேவைகள் உடைய தொழில்களுக்கு மிகவும் பொருத்தமானதாக இருக்கிறது. எனினும் துணிகர முதலீடு பொதுவாக வேகமாக வளர்ந்து வரும் தொழில் நுட்பம் மற்றும் உயிர்த் தொழில்நுட்பம் போன்ற துறைகளுடன் மிகவும் நெருங்கிய தொடர்புடையதாக இருக்கிறது.
# தனியார் சமபங்கு

## தனியார் சமபங்கின் வகைகள்

### வளர்ச்சி மூலதனம்

**வளர்ச்சி மூலதனம்** விரிவாக்கம் அல்லது மறுகட்டமைப்பு செயல்பாடுகள், புதிய சந்தைகளில் நுழைய அல்லது தொழிலின் கட்டுப்பாட்டை மாற்றாமல் பெரிய கையகப்படுத்தலுகான நிதி போன்ற மூலதனத்தைத் தேடும் சார்ந்தளவில் முதிர்ந்த நிறுவனங்களின் சமபங்கு முதலீடுகளைக் குறிப்பிடுகிறது, அது மிகவும் பொதுவாக சிறுபான்மை முதலீடுகள் எனப்படுகிறது.  
நிறுவனங்கள் அவர்களது வாழ்க்கைச் சுழற்சியில் ஒரு நிலைமாற்ற நிகழ்விற்கு நிதி ஒதுக்குவதற்கு மாற்றாக வளர்ச்சி மூலதனத்தை நாடுகின்றன. இந்த நிறுவனங்கள் துணிகர முதலீடு நிதிபெற்ற நிறுவனங்களை விட மிகவும் முதிர்ந்தவை போன்று இருக்கும். இவை வருமானம் மற்றும் இயக்க ஆதாயங்கள் உருவாக்கும் திறன் கொண்டவையாகவும், ஆனால் முக்கிய விரிவாக்கங்கள், கையகப்படுத்துதல் அல்லது மற்ற முதலீடுகளுக்குப் போதுமான நிதி ஒதுக்க இயலாததாகவும் இருக்கும். வளர்ச்சி மூலதனம் நிறுவனத்தின் இருப்பு நிலைக் குறிப்புகளில் மறு கட்டமைப்பு விளைவுகளுக்கும் பயன்படுத்தப்படலாம். குறிப்பாக நிறுவனம் வைத்திருக்கும் அதன் இருப்பு நிலைக்குறிப்புக்குத் தக்கவாறு அந்நிய முதலீட்டுத் (அல்லது கடன்) தொகையைக் குறைப்பதற்கு பயன்படுத்தப்படுகிறது. ஒரு பொதுச் சமபங்கில் தனியார் முதலீடு அல்லது PIPEகள் என்பது ஒரு வெளிப்படையான வர்த்தக நிறுவனத்தினுள் வளர்ச்சி மூலதன முதலீட்டின் வடிவத்தைக் குறிப்பிடுகிறது. PIPE முதலீடுகள் பொதுவாக ஒரு மாற்றுரிமை உடைய அல்லது விரும்பப்படும் பாதுகாப்பு போன்ற வடிவங்களில் உருவாக்கப்படுகின்றன.
# தனியார் சமபங்கு

## தனியார் சமபங்கின் வகைகள்

### இடர்பாடு மற்றும் முக்கிய சூழ்நிலைகள்

**இடர்பாடு** அல்லது **முக்கிய சூழ்நிலைகள்** சமபங்கில் முதலீடுகள் அல்லது நிதிசார்ந்த உளைச்சலடைந்த நிறுவனங்களின் கடன் ஈடுகள் போன்றவற்றைக் குறிப்பிடும் ஒரு அகன்ற பிரிவு ஆகும். "இடர்பாட்டு" பிரிவு இரண்டு அகன்ற உப-உத்திகளை உள்ளடக்கியது, அவை பின்வருமாறு:  
- "டிஸ்ட்ரெஸ்ட்-டு-கண்ட்ரோல்" அல்லது "லோன்-டு-ஓன்" உத்திகள், நிறுவனத்தின் சமபங்கின் கட்டுப்பாட்டில் பெருநிறுவன மறுகட்டமைப்பில் இருந்து முன்னேறும் நம்பிக்கையில் முதலீட்டாளர்கள் கடன் ஈடுகளைக் கையகப்படுத்தும் போது பயன்படுத்தப்படுகிறது.
- "ஸ்பெசல் சிச்சுவேசன்ஸ்" அல்லது "டர்ன்அரவுண்ட்" உத்திகள், ஒரு முதலீட்டாளர் கடன் மற்றும் சமபங்கு முதலீடுகள் வழங்கும் இடங்களில் இவை பயன்படுத்தப்படுகிறது. பொதுவாக இயக்கம் சார் அல்லது நிதி சார் சவால்களுக்கு உட்படும் நிறுவனங்களுக்கு "மீட்பு நிதியாக்கத்தில்" பயன்படுத்தப்படுகிறது.  
அதோடு இந்த தனியார் சமபங்கு உத்திகளில் மறை நிதிகள் கடன்களின் இருப்பு வர்த்தகம் மற்றும் இடர்பாட்டு நிறுவனங்களுக்கு வழங்கப்பட்ட கடன்பத்திரங்கள் உள்ளிட்ட பலவகை இடர்பாட்டு முதலீட்டு உத்திகளில் பயன்படுத்தப்படுகிறது.
# தனியார் சமபங்கு

## தனியார் சமபங்கின் வகைகள்

### இடைமட்ட மூலதனம்

**இடைமட்ட மூலதனம்** பொதுவாக ஒரு நிறுவனத்தின் பொதுச் சமபங்குக்கு மூத்ததாக இருக்கும் மூலதன கட்டமைப்பில் மிகவும் இளைய பகுதியாக குறிப்பிடப்படும் இரண்டாம்தரக் கடன் அல்லது தேர்ந்தெடுத்த சமபங்கு ஈடுகளைக் குறிக்கிறது. இந்த வடிவ நிதியாக்கம் ஒரு அந்நிய முதலீட்டினால் வாங்குதல் அல்லது பெரும் விரிவாக்கத்துக்கு நிதி தேவைப்படும் சமபங்கு மூலதனத்தின் தொகையைக் குறைப்பதற்கு தனியார் சமபங்கு முதலீட்டாளர்களால் பயன்படுத்தப்படுகிறது. இடைமட்ட மூலதனம் பொதுவாக உயர் வருவாய்ச் சந்தையை அணுகமுடியாமல் இருக்கும் சிறு நிறுவனங்களால் பயன்படுத்தப்படுகிறது. இதனால் அதுபோன்ற நிறுவனங்கள் வங்கிக் கடன்கள் மூலமாக கடன் வழங்கத் தயாராய் இருக்கும் வழக்கமான கடன் கொடுப்பவர்களிடம் நிறுவனங்களின் நிலைக்கு ஏற்றாற்போல் கூடுதல் மூலதனம் கடனாக வாங்க முடியும். அதிகரித்த சூழலிடரை ஈடுசெய்யும் விதமாக, இடைமட்டக் கடன் வைத்திருப்பவர்கள் தங்கள் முதலீட்டில் பாதுகாப்பான அல்லது மற்ற மிகவும் மூத்த கடனாளர்களை விட அதிமாகத் திரும்ப எடுக்க வேண்டும்.
# தனியார் சமபங்கு

## தனியார் சமபங்கின் வகைகள்

### இரண்டாம்நிலைகள்

**இரண்டாம்நிலை முதலீடுகள்** ஏற்கனவே உள்ள தனியார் சமபங்குச் சொத்தில் முதலீடு செய்யப்படுவதைக் குறிக்கிறது. இந்தப் பரிமாற்றங்கள் தனியார் சமபங்கு வைப்பு வட்டிகள் விற்பனை அல்லது ஏற்கனவே உள்ள நிறுவன முதலீட்டாளர்களிடம் இருந்து வாங்கிய இந்த முதலீடுகள் வழியாக தனியாக வைத்திருக்கும் நிறுவனங்களில் நேரடி முதலீடுகளின் பிரிவுகள் ஆகியவற்றுடன் தொடர்புடையதாக இருக்கலாம். அதன் தன்மையினால், தனியார் சமபங்கு சொத்துப் பிரிவு உடனடியாக மாற்ற இயலாததாக இருக்கும். அதாவது வாங்கி வைத்திருக்கும் முதலீட்டாளர்களுக்கான ஒரு நீண்ட கால முதலீடாக அது இருக்கும். இரண்டாம்நிலை முதலீடுகள் நிறுவன முதலீட்டாளர்களுக்கு வளர்ச்சி பல்வகைப்படுத்துதல் அதிகரிப்பதற்கான திறனை வழங்குகிறது. குறிப்பாக இது சொத்துப் பிரிவிற்கு புதிதாக வந்துள்ள முதலீட்டாளர்களுக்கானது. இரண்டாம்நிலைகளும் கூட பொதுவாக மாறுபட்ட பணப்பாய்வு விவரங்களைக் கொண்டுள்ளன. புதிய தனியார் சமபங்கு வைப்புகளின் முதலீட்டில் ஜெ-கர்வ் விளைவு குறைந்து வருகிறது. பொதுவாக இரண்டாம் நிலைகளின் முதலீடுகள் மூன்றாம் நபர் நிதி கடத்திகள் வழியாகச் செய்யப்படுகின்றன. இதன் கட்டமைப்பு நிதிகளின் நிதியைப் போன்றது, எனினும் பல பெரிய நிறுவன முதலீட்டாளர்கள் தனியார் சமபங்கு வைப்பு வட்டிகளை இரண்டாம்நிலை பரிமாற்றங்களின் மூலமாக வாங்குகிறார்கள். தனியார் சமபங்கு வைப்பு முதலீடுகள் விற்பனையாளர்கள் வைப்பில் உள்ள முதலீடுகளை மட்டும் விற்பனை செய்வதில்லை அத்துடன் சேர்த்து வைப்பில் மீதமுள்ள நிதியுடன் தொடர்பில்லாத பொறுப்புக்களையும் சேர்த்தே விற்பனை செய்கிறார்கள்.
# தனியார் சமபங்கு

## தனியார் சமபங்கின் வகைகள்

### மற்ற உத்திகள்

மற்ற உத்திகளும் தனியார் சமபங்கு அல்லது ஒரு மூடுவதற்கு அருகாமையில் உள்ள சந்தையில் பரிசீலிக்கப்படலாம் அவை பின்வருமாறு:  
- **வீடு-மனைத் தொழில்**: இது தனியார் சமபங்கின் உள்ளடக்கத்தில் பொதுவாக "மதிப்புக் கூட்டப்பட்ட" மற்றும் வாய்ப்பு வைப்புகள் உள்ளிட்ட மிகவும் இடர்பாடுள்ள முதலீட்டு எல்லையைக் குறிக்கிறது. இது பொதுவாக வழக்கமான வீடு-மனை தொழில் முதலீடுகளைக்காட்டிலும் மிகவும் நெருங்கி ஒத்திருக்கும் அந்நிய முதலீட்டினால் வாங்குதல் முதலீடுகளில் பயன்படுத்தப்படுகிறது. தனியார் சமபங்கில் சில முதலீட்டாளர்கள் வீடு-மனை சொத்துகளை தனித்த சொத்துப் பிரிவாகக் கருதுகிறார்கள்.
- **உள்கட்டமைப்பு**: இவை பொதுவாக அரசாங்க உட்பொருளின் ஒரு பகுதியைத் தனியார்மயமாக்கல் முனைப்பின் ஒரு பகுதியாக செய்யப்படும் பல்வேறு பொதுப் பணிகளில் (எ.கா., பாலங்கள், சுரங்கவழிகள், கட்டணச்சாலைகள், விமான நிலையங்கள், பொதுப்போக்குவரத்து மற்றும் மற்ற பொதுப் பணிகள்) முதலீடுகள் செய்வதாகும்.
- **ஆற்றல்** மற்றும் **வலிமை**: இது எரிபொருள் பிரித்தெடுத்தல், உற்பத்தி, சுத்திகரிப்பு மற்றும் வினியோகம் (ஆற்றல்) உள்ளிட்ட ஆற்றலைத் தயாரித்தல் மற்றும் விற்பனை செய்தல் தொடர்புடைய பரவலான பலவகை நிறுவனங்களில் (சொத்துக்களைக் காட்டிலும்) முதலீடு செய்தல் ஆகும்.
- **வியாபார வங்கியியல்**: இது தனியாரோ அல்லது அரசோ வைத்திருக்கும் நிறுவனங்களின் பதிவுசெய்யப்படாத கடனீடுகளில் நிதி நிறுவனங்களால் நிர்வகிக்கப்படும் தனியார் சமபங்கு முதலீடு ஆகும்.
# தனியார் சமபங்கு

## வரலாறு மற்றும் தொடர்ந்த மேம்பாடு

### துணிகர மூலதனத்தின் முந்தைய வரலாறு மற்றும் மேம்பாடு

தனியார் சமபங்குத் துறைக்கான விதைகள் 1946 ஆம் ஆண்டில் இரண்டு துணிகர மூலதன நிறுவனங்களின் உருவாக்கத்தால் விதைக்கப்பட்டது அவை: அமெரிக்க ஆய்வு மற்றும் மேம்பாட்டு கார்ப்பரேசன் (ARDC) மற்றும் ஜெ.எச். ஒயிட்னி & கம்பெனி. இரண்டாம் உலகப்போருக்கு முன்பு, துணிகர மூலதன முதலீடுகள் (முதலில் "மேம்பாட்டு முதலீடு" எனப்பட்டது) செல்வாக்கான தனிநபர்கள் மற்றும் குடும்பங்களில் மட்டுமே முதன்மையாக இருந்தன. "துணிகர மூலதனத்துவத்தின் தந்தை" மற்றும் INSEAD ஐ உருவாக்கியவாரான ஜியார்ஜஸ் டொரியோட்டால் நிறுவன முதலீட்டாளர்களால் மூலதனம் உயர்த்தப்பட்டதுடன் ARDC உருவாக்கப்பட்டது. இது இரண்டாம் உலகப் போரிலிருந்துத் திரும்பி வந்த படைவீரர்களால் நடத்தப்படும் தொழில்களில் தனியார் முதலீடுகளை ஊக்குப்பதற்காக உருவாக்கப்பட்டது. ARDC இன் முதல் மிகப்பெரிய துணிகர மூலதன வெற்றிக்கதை, அந்நிறுவனம் 1957 ஆம் ஆண்டில் டிஜிட்டல் எக்விப்மண்ட் கார்ப்பரேசனில் (DEC) முதலீடு செய்திருந்த $70,000, 1968 ஆம் ஆண்டில் நிறுவனத்தின் பொதுப் பங்கு வெளியீட்டுக்குப் பிறகு $355 மில்லியனுக்கும் மேல் மதிப்புடையதாக மாறியதிலிருந்து தொடங்கியது (இது அதன் முதலீட்டை விட 500 மடங்குக்கும் மேலான திரும்பக் கிடைத்தல் ஆகும், மேலும் வருடாந்திர திரும்பக் கிடைக்கும் வீதம் 101% ஆகும்). துணிகர-ஆதரவுடன் ஆரம்பிக்கப்பட்ட முதல் நிறுவனம் ஃபேர்சில்ட் செமிகண்டக்டர் (இந்நிறுவனம் முதல் வணிகரீதியான நடைமுறைக்கேற்ற ஒருங்கிணைச் சுற்றைத் தயாரித்தது) என்பது குறிப்பிடத்தக்கது. இந்நிறுவனத்திற்கு 1959 ஆம் ஆண்டில் நிதியளிக்கப்பட்டது பின்னர் இந்நிறுவனம் வென்ராக் அசோசியேட்ஸ் ஆக மாறியது.
# தனியார் சமபங்கு

## வரலாறு மற்றும் தொடர்ந்த மேம்பாடு

### அந்நிய முதலீட்டினால் வாங்குதலின் தோற்றங்கள்

1955 ஆம் ஆண்டு ஜனவரி மாதம் பான்-அட்லாண்டிக் ஸ்டீம்ஷிப் நிறுவனத்தை மெக்லீன் இண்டஸ்ட்ரீஸ், இன்க், வாங்கியது. 1955 ஆம் ஆண்டு மே மாதம் வாட்டர்மேன் ஸ்டீம்ஷிப் கார்ப்பரேசனை வாங்கியதே முதல் அந்நிய முதலீட்டினால் வாங்குதலாக இருக்கலாம். பரிமாற்றத்தின் விதிகளின் படி, மெக்லீன் $42 மில்லியன் கடனாகப் பெற்று, தேர்ந்தெடுக்கப்பட்ட இருப்பு வழங்குவதன் வழியாக அதில் கூடுதலாக $7 மில்லியன் உயர்த்தப்பட்டது. பேரம் முடிவடையும் போது $20 மில்லியன் கடன் பற்றை விடுவிக்க $20 மில்லியன் வாட்டர்மேன் தொகை மற்றும் சொத்துக்கள் பயன்படுத்தப்பட்டிருந்தன. மெக்லீன் பரிமாற்றத்தில் பயன்படுத்தப்பட்டிருந்த முறை போலவே, பொது வர்த்தக வைப்பு நிறுவனங்களின் பயன்பாடாக பெருநிறுவன சொத்துக்களில் முதலீடுகளின் பிரிவை கையகப்படுத்துவதற்கான முதலீட்டுக் கடத்திகள் 1960களில் சார்ந்தளவில் புதிய பாணியாக இருந்தது. வாரன் பஃப்பட் (பெர்க்ஷைர் ஹாத்தவே) மற்றும் விக்டர் போஸ்னர் (DWG கார்ப்பரேசன்) போன்றவற்றால் இந்த முறை பிரபலமடைந்தது. பின்னர் நெல்சன் பெல்ட்ஸ் (ட்ரையார்க்), சால் ஸ்டெயின்பர்க் (ரிலையன்ஸ் இன்சூரன்ஸ்) மற்றும் கெர்ரி ஸ்க்வார்ட்ஸ் (ஒனெக்ஸ் கார்ப்பரேசன்) ஆகியவையும் இம்முறையில் கையகப்படுத்தப்பட்டன. மிகவும் வழக்கமான அந்நிய முதலீட்டினால் வாங்குதலாக இந்த முதலீட்டுக் கடத்திகள் குறிப்பிட்ட சில உத்திகளையே பயன்படுத்துகின்றன. மேலும் ஒரே வகையான நிறுவனங்களையே இலக்காகக் கொண்டுள்ளன மற்றும் பல வழிகளில் இவை பின்னர் வரும் தனியார் சமபங்கு நிறுவனங்களுக்கு முன்னோடி ஆயின. உண்மையில் போஸ்னர் "அந்நிய முதலீட்டினால் வாங்குதல்" அல்லது "LBO" என்ற சொல் வடிவமைக்கப்பட்டதுடன் பொதுவாக அங்கீகரிக்கப்படுவார்.  
1980களில் அந்நிய முதலீட்டினால் வாங்குதல் உயர்வு பல உயர்நிர்வாக நிதியாளர்களால் உருவாக்கப்பட்டது. ஜெரோம் கோல்பெர்க், ஜூனியர். மற்றும் பின்னர் அவரை ஏற்றுக் கொள்பவரான ஹென்றி கிராவிஸ் ஆகியோர் மிகவும் குறிப்பிடத்தக்கவர்கள் ஆவர். பியர் ஸ்டெர்ன்ஸுக்காக பணிபுரிந்த வந்த அந்த நேரத்தில் கோல்பெர்க் மற்றும் கிராவிஸ், கிராவிஸின் உறவினர் ஜியார்ஜ் ராபர்ட்ஸுடன் இணைந்து அவர்களால் விவரிக்கப்பட்ட "பூட்ஸ்ட்ரேப்" முதலீடுகளை ஆரம்பித்தனர். பெரும்பாலான அவர்களது நிறுவனங்கள் நிலைத்தனமைக் குறைபாடு உடையனவாகவோ அல்லது அதன் நிறுவனர்களுக்கான கவரக்கூடிய வெளிவழியாகவோ இருந்தன. அவர்கள் மிகவும் குறைந்த அளவே பொதுவில் எடுத்துச் சென்றனர். மேலும் நிறுவனர்கள் போட்டியாளர்களுக்கு விற்பனை செய்யவும் விருப்பம் இல்லாமல் இருந்தனர். அதனால் நிதிசார் வாங்குபவர்களுக்கு விற்பனை செய்ய ஈர்க்கக்கூடிய விதத்தில் நிரூபிக்க வேண்டியிருந்தது. 1964 ஆம் ஆண்டில் அவர்களது ஆர்கின் எக்ஸ்டெர்மினேட்டிங் கம்பெனியின் கையகப்படுத்தல் அந்நிய முதலீட்டினால் வாங்குதல் பரிமாற்றங்களுக்கிடையில் முதல் குறிப்பிடத்தக்க பரிமாற்றமாக இருந்தது.. அதனைத் தொடர்ந்த ஆண்டுகளில் மூன்று பியர் ஸ்டெர்ன்ஸ் வங்கியாளர்கள் ஸ்டெர்ன் மெட்டல்ஸ் (1965), இன்காம் (ராக்வுட் இண்டர்னேசலின் ஒரு பிரிவு, 1971), காப்லர்ஸ் இண்டஸ்ட்ரீஸ் (1971) மற்றும் போரென் கிளே (1973) உள்ளிட்ட தொடர் வாங்குதல்களை நிறைவு செய்தனர். அத்துடன் தாம்சன் வயர், ஈகில் மோட்டார்ஸ் அண்ட் பாரோஸ் போன்றவை ஸ்டெர்ன் மெட்டல்ஸில் அவர்களது முதலீடுகள் மூலமாக வாங்கப்பட்டன. 1976 ஆம் ஆண்டில் பியர் ஸ்டெர்ன்ஸ் மற்றும் கோல்பர்க் இடையே நெருக்கடி நிலைகள் ஏற்பட்டன. அதனால் கிராவிஸ் மற்றும் ராபர்ட்ஸ் வெளியேறினர். அதே ஆண்டில் கோல்பர்க் கிராவிஸ் ராபர்ட்ஸ் உருவாயிற்று.
# தனியார் சமபங்கு

## தனியார் சமபங்கில் மூலதனங்கள்

தனியார் சமபங்குக்கான மூலதனம் தொடக்கத்தில் தனியார் முதலீட்டாளர்கள் அல்லது கார்ப்பரேசன்கள் மூலமாக வந்தன என்ற போதும் 1970களில் பல்வேறு நிறுவன முதலீட்டாளர்கள் பொது சமபங்குச் சந்தைகளில் சாத்தியமாகக்கூடிய இடர் அனுசரிக்கும் திரும்பக்கிடைத்தல் பெறும் நம்பிக்கையில் மூலதனத்தை ஒதுக்கியதால் தனியார் சமபங்கு ஒரு சொத்துப் பிரிவானது. பெரும்பாலான நிறுவன முதலீட்டாளர்களுக்கான தனியார் சமபங்கு முதலீடுகள் வழக்கமான சொத்துக்கள் (எ.கா., பொதுச் சமபங்கு மற்றும் பத்திரங்கள்) மற்றும் மற்ற மாற்றுவழிச் சொத்துக்கள் (எ.கா., மறை வைப்புகள், வீடு-மனை சொத்துகள், பொருட்கள்) உள்ளிட்ட பரவலான சொத்தின் ஒரு பகுதியாக ஒதுக்கப்பட்டிருக்கின்றன.  
பெரும்பாலான நிறுவன முதலீட்டாளர்கள் தனியாரால் கையாளப்படும் நிறுவனங்களில் அனுபவக் குறைபாடு மற்றும் முதலீட்டை கட்டமைக்கவும், கண்காணிக்கவும் வளங்கள் தேவைப்படும் போன்ற காரணங்களால் நேரடியாக முதலீடு செய்வதில்லை. மாறாக நிறுவன முதலீட்டாளர்கள் தனியர் சமபங்கு வைப்பு மூலமாக மறைமுகமாக முதலீடு செய்கிறார்கள். சில நிறுவன முதலீட்டாளர்கள் தனியார் சமபங்கு வைப்புகளின் விரிவாக்கப்பட்ட பிரிவை உருவாக்குவதற்குத் தேவையான அளவுகளைத் தங்களிடம் வைத்திருப்பார்கள். அதேசமயம் சில முதலீட்டாளர்கள் நிதிகளின் நிதி வாயிலாக முதலீடு செய்திருப்பார்கள் இது ஒரு தனி முதலீட்டாளரால் அமைக்கப்பட்டதை விட மிகவும் விரிவாக்கப்பட்ட பிரிவை அனுமதிக்கும்.  
தனியார் சமபங்கு முதலீடுகளின் திரும்பக்கிடைத்தல், பின்வரும் ஏதேனும் ஒன்று அல்லது மூன்று காரணிகளில் இணைந்து உருவாக்கப்படும்: கடன் திரும்பச்செலுத்தல் அல்லது செயல்பாடுகளில் இருந்து பணப்பாய்வுகளின் வழியாக தொகை சேர்த்தல், செயல்பாட்டு மேம்பாடுகள் முதலீடுகளின் மொத்த காலத்தில் வருவாயை அதிகரிக்கும் மற்றும் பன்மடங்கு விரிவடையச் செய்யும், உயர்பன்மடங்கு வருவாய்க்காக முதலில் செலுத்தப்பட்டிருந்த தொகையை விட அதிகமாக தொழிலை விற்றல் போன்றவை. நிறுவன முதலீட்டாளருக்கான ஒரு சொத்துப் பிரிவாக தனியார் சமபங்கின் ஒரு அடிப்படைக் கூறு, அந்த முதலீடுகள் பொதுவாக சிலகாலங்களுக்குப் பிறகு பணமாக்கப்படும். அது முதலீட்டு உத்தியைப் பொறுத்து மாறுபடும். தனியார் சமபங்கு முதலீடுகள் பொதுவாக பின்வரும் ஏதேனும் ஒரு வழியில் பணமாக்கப்படும்:  
- ஒரு *பொதுப் பங்கு வெளியீடு* (*IPO* ) - நிறுவனத்தின் பங்குகள் பொதுவில் வழங்கப்படும். இதில் பொதுவாக நிதி ஆதரவளிப்பவருக்கு பகுதியளவு உடனடிக் கைவரப் பெறுதல் வழங்கப்படும். அத்துடன் பொதுச்சந்தைக்கும் வழங்கப்படும். பின்னர் கூடுதல் பங்குகளும் விற்கப்படலாம்;
- ஒரு *சேர்க்கை* அல்லது *கையகப்படுத்தல்* - ஒரு நிறுவனம் ரொக்கமாகவோ அல்லது பங்குகளாகவோ மற்றொரு நிறுவனத்துக்கு விற்கப்படுதல்;
- ஒரு *மறுமுதலாக்கம்* - இதில் பங்குதாரர்களுக்கு தொகை விநியோகிக்கப்படும் (இந்த சூழ்நிலையில் அது நிதி ஆதரவளிப்பவர்), மேலும் இதில் தனியார் சமபங்கு வைப்புகள் நிறுவனத்தால் உருவாக்கப்பட்ட பணப்பாய்வில் இருந்தோ அல்லது கடனை அதிகரிப்பதன் மூலமாகவோ அல்லது மற்ற ஈடுகள் மூலமாகவோ நிதி விநியோகிக்கப்படும்.